Document ID: 32011L0091

Reference:
16.12.2011
MT
Il-Ġurnal Uffiċjali tal-Unjoni Ewropea
L 334/1
DIRETTIVA 2011/91/UE TAL-PARLAMENT EWROPEW U TAL-KUNSILL
tat-13 ta’ Diċembru 2011
dwar l-indikazzjonijiet jew il-marki li jidentifikaw il-lott li għalih jappartjeni oġġett tal-ikel
(kodifikazzjoni)
(Test b’relevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu,
Wara li kkunsidraw il-proposta mill-Kummissjoni Ewropea,
Wara li l-abbozz tal-att leġislattiv intbagħat lill-Parlamenti nazzjonali,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skont il-proċedura leġiżlattiva ordinarja (2),
Billi:
(1)
Id-Direttiva tal-Kunsill 89/396/KEE tal-14 ta’ Ġunju 1989 dwar l-indikazzjonijiet jew il-marki li jidentifikaw il-lott li għalih jappartjieni oġġett tal-ikel (3) ġiet emendata kemm-il darba (4) b’mod sostanzjali. Għal iktar ċarezza u razzjonalità, dik id-Direttiva għandha tiġi kkodifikata.
(2)
Is-suq intern jikkomprendi żona mingħajr fruntieri interni li fiha huwa żgurat il-moviment liberu tal-merkanzija, tal-persuni, tas-servizzi u tal-kapital.
(3)
Il-kummerċ fl-oġġetti tal-ikel jokkupa post importanti ħafna fis-suq intern.
(4)
L-indikazzjoni tal-lott li għalih jappartjieni oġġett tal-ikel jilħaq il-ħtieġa ta’ tagħrif aħjar dwar l-identità tal-prodotti. Huwa għalhekk sors utili ta’ tagħrif meta l-oġġetti tal-ikel ikunu s-suġġett ta’ kwistjonijiet jew jikkostitwixxu riskju għas-saħħa tal-konsumaturi.
(5)
Id-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 fuq l-approssimazzjoni ta’liġijiet tal-Istati Membri li għandhom x’jaqsmu ma’ tikkettjar, preżentazzjoni u riklamar ta’ oġġetti tal-ikel (5) ma fiha l-ebda dispożizzjoni dwar l-indikazzjoni tal-identifikazzjoni tal-lott.
(6)
Fil-livell internazzjonali hemm obbligu ġenerali li tiġi pprovduta referenza għal-lot ta’ fabbrikazzjoni jew ta’ imballaġġ ta’ oġġetti tal-ikel imballati minn qabel. Huwa d-dmir tal-Unjoni li tikkontribwixxi għall-iżvilupp tal-kummerċ internazzjonali.
(7)
Ta’ min, għalhekk, jiġu previsti regoli ta’ natura ġenerali u orizzontali sabiex tiġi ġestita sistema komuni tal-identifikazzjoni tal-lott.
(8)
L-effiċjenza ta’ dik is-sistema tiddependi fuq l-applikazzjoni tagħha fl-istadji varji tat-tqegħid fis-suq. Huwa madankollu mixtieq li jiġu esklużi ċerti prodotti u operazzjonijiet, b’mod partikolari dawk li jseħħu fil-bidu tan-network tad-distribuzzjoni tal-prodotti agrikoli.
(9)
Huwa meħtieġ li jitqies il-fatt illi l-konsum immedjat max-xiri ta’ ċerti oġġetti tal-ikel bħall-ġelat f’porzjonijiet individwali jfisser illi l-indikazzjoni tal-lott direttament fuq l-imballaġġ individwali ma sservi l-ebda skop utili. Madankollu, għandu jkun obbligatorju fil-każ ta’ dawk il-prodotti illi jiġi indikat il-lott ta’ oġġetti fuq l-imballaġġ ikkombinat.
(10)
Il-kunċett ta’ lott jimplika illi numru ta’ unitajiet tal-bejgħ ta’ oġġett tal-ikel għandhom karatteristiċi tal-produzzjoni, tal-fabbrikazzjoni jew tal-imballaġġ kważi identiċi. Dak il-kunċett m’għandux għalhekk japplika għall-prodotti bl-ingrossa jew għall-prodotti li, minħabba n-natura individwali speċifika jew eteroġenja tagħhom, ma jistgħux jitqiesu li jagħmlu parti minn batch eteroġenju.
(11)
Minħabba l-varjetà tal-metodi ta’ identifikazzjoni wżati, għandha tkun ir-responsabbiltà tan-negozjant li jiddetermina l-lott u li jwaħħal l-indikazzjoni jew il-marka korrispondenti.
(12)
Sabiex jiġu ssodisfati l-ħtiġiet tat-tagħrif li għaliha hija maħsuba, dik l-indikazzjoni għandha tkun distinta u tingħaraf bħala tali.
(13)
Id-data ta’ durabbiltà minima jew id-data sa meta l-oġġett għandu jkun ikkunsmat, jistgħu, skont id-Direttiva 2000/13/KE, iservu bħala identifikazzjoni tal-lott, sakemm din tiġi indikata b’mod preċiż.
(14)
Din id-Direttiva għandha tkun mingħajr preġudizzju għall-obbligi tal-Istati Membri rigward il-limiti ta’ żmien għat-trażpożizzjoni fil-liġi nazzjonali tad-Direttivi mniżżla fl-Anness I, Parti B,
ADOTTAW DIN ID-DIRETTIVA:
Artikolu 1
1.   Din id-Direttiva tikkonċerna l-indikazzjoni li tippermetti l-identifikazzjoni tal-lott li għalih jappartjieni xi oġġett tal-ikel.
2.   Għall-finijiet ta’ din id-Direttiva, ‘lott’ ifisser batch ta’ unitajiet tal-bejgħ ta’ oġġett tal-ikel prodott, iffabbrikat jew imballat taħt prattikament l-istess kondizzjonijiet.
Artikolu 2
1.   Oġġett tal-ikel ma għandux jitqiegħed fis-suq jekk ma jkunx akkumpanjat minn indikazzjoni kif stipulat fl-Artikolu 1(1).
2.   Il-paragrafu 1 ma għandux japplika:
(a)
għall-prodotti agrikoli li, malli jħallu l-azjenda, jkunu:
(i)
mibjugħa jew ikkunsinjati fi stazzjonijiet ta’ ħażna temporanji, ta’ tħejjija jew ta’ imballaġġ,
(ii)
ittrasportati lejn organizzazzjonijiet tal-produtturi, jew
(iii)
miġbura għall-integrazzjoni immedjata f’sistema operazzjonali ta’ preparazzjoni jew ta’ proċessar;
(b)
meta, fil-punt tal-bejgħ lill-aħħar konsumatur, l-oġġetti tal-ikel ma jkunux imballati minn qabel, jiġu imballati fuq it-talba tax-xerrej jew jiġu imballati minn qabel għall-bejgħ immedjat;
(ċ)
għall-imballaġġi jew il-kontenituri, li l-akbar ġenb tagħhom ikollu area ta’ anqas minn 10 ċm2;
(d)
għall-porzjonijiet individwali ta’ ġelat. L-indikazzjoni li tippermetti li jiġi identifikat il-lott għandha tidher fuq l-imballaġġ ikkombinat.
Artikolu 3
Il-lott għandu jiġi stabbilit f’kull każ mill-produttur, mill-fabbrikant jew mill-pakkeġġjatur tal-oġġett tal-ikel in kwistjoni, jew mill-ewwel bejjiegħ stabbilit fl-Unjoni.
L-indikazzjoni msemmija fl-Artikolu 1(1) għandha tiġi determinata u mwaħħla fuq ir-responsabbiltà ta’ wieħed jew l-ieħor minn dawn l-operaturi. Għandha tkun preċeduta mill-ittra “L” għajr fil-każijiet fejn tkun tingħaraf b’mod ċar mill-indikazzjonijiet l-oħra fuq it-tikketta.
Artikolu 4
Fejn l-oġġetti tal-ikel jiġu imballati minn qabel, l-indikazzjoni msemmija fl-Artikolu 1(1) u, fejn japplika, l-ittra “L” għandhom jidhru fuq l-imballaġġ minn qabel jew fuq it-tikketta mwaħħla magħhom.
Fejn l-oġġetti tal-ikel ma jiġux imballati minn qabel, l-indikazzjoni msemmija fl-Artikolu 1(1) u, fejn tapplika, l-ittra “L” għandhom jidhru fuq l-imballaġġ jew fuq il-kontenitur jew, fin-nuqqas ta’ dawn, fuq id-dokumenti kummerċjali rilevanti.
Għandhom fil-każijiet kollha jidhru b’mod li jkunu jidhru faċilment, jinqraw ċar u ma jitħassrux.
Artikolu 5
Meta d-data tad-durabbiltà minima jew id-data sa meta l-oġġett għandu jkun ikkunsmat tidher fuq it-tikketta, l-indikazzjoni msemmija fl-Artikolu 1(1) m’għandhiex għalfejn tidher fuq l-oġġett tal-ikel, kemm-il darba d-data tikkonsisti f’mill-anqas l-indikazzjoni mhux ikkodifikata tal-jum u x-xahar f’dik l-ordni.
Artikolu 6
Din id-Direttiva għandha tapplika mingħajr preġudizzju għall-indikazzjonijiet stabbiliti minn dispożizzjonijiet speċifiċi tal-Unjoni.
Il-Kummissjoni għandha tippubblika u żżomm aġġornata lista tad-dispożizzjonijiet inkwistjoni.
Artikolu 7
Id-Direttiva 89/396/KEE, kif emendata mid-Direttivi elenkati fl-Anness I, Parti A, hija mħassra, mingħajr preġudizzju għall-obbligi tal-Istati Membri rigward il-limiti ta’ żmien għat-traspożizzjoni fil-liġi nazzjonali tad-Direttivi mniżżla fl-Anness I, Parti B.
Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skont it-tabella ta’ korrelazzjoni fl-Anness II.
Artikolu 8
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 9
Din id-Direttiva hija indirizzata lill-Istati Membri.
Magħmul fi Strasburgu, it-13 ta’ Diċembru 2011.
Għall-Parlament Ewropew
Il-President
J. BUZEK
Għall-Kunsill
Il-President
M. SZPUNAR
(1)  ĠU C 54, 19.2.2011, p. 34.
(2)  Pożizzjoni tal-Parlament Ewropew tal-11 ta’ Mejju 2011 (għadha mhijiex ippubblikata fil-Ġurnal Uffiċjali) u deċiżjoni tal-Kunsill tat-8 ta’ Novembru 2011.
(3)  ĠU L 186, tat-30.6.1989, p. 21.
(4)  Ara l-Anness I, Parti A.
(5)  ĠU L 109, 6.5.2000, p. 29.
ANNESS I
PARTI A
Direttiva mħassra flimkien ma’ lista tal-emendi suċċessivi tagħha
(imsemmija fl-Artikolu 7)
Direttiva tal-Kunsill 89/396/KEE
(ĠU L 186, 30.6.1989, p. 21)
Direttiva tal-Kunsill 91/238/KEE
(ĠU L 107, 27.4.1991, p. 50)
Direttiva tal-Kunsill 92/11/KEE
(ĠU L 65, 11.3.1992, p. 32)
PARTI B
Lista tal-limiti ta’ żmien għat-traspożizzjoni fil-liġi nazzjonali
(imsemmija fl-Artikolu 7)
Direttiva
Limitu ta’ żmien għat-traspożizzjoni
89/396/KEE
20 ta’ Ġunju 1990 (*)
91/238/KEE
—
92/11/KEE
—
(*)  F’konformità mal-ewwel paragrafu tal-Artikolu 7 tad-Direttiva 89/396/KEE, kif emendata bid-Direttiva 92/11/KEE:
“L-Istati Membri għandhom, fejn meħtieġ, jemendaw il-liġijiet, ir-regolamenti jew id-dispożizzjonijiet amministrattivi tagħhom sabiex:
—
jawtorizzaw il-kummerċ fil-prodotti li jikkonformaw ma’ din id-Direttiva sa mhux aktar tard mill-20 ta’ Ġunju 1990,
—
jipprojbixxu l-kummerċ fil-prodotti li ma jikkonformawx ma’ din id-Direttiva b’effett mill-1 ta’ Lulju 1992. Madankollu, il-kummerċ fil-prodotti li tqiegħdu fis-suq jew li ġew ittikkettjati qabel din id-data u li ma jikkonformawx ma’ din id-Direttiva jista’ jissokta sakemm jintemmu l-ħażniet.”
ANNESS II
Tabella ta’ korrelazzjoni
Direttiva 89/396/KEE
Din id-Direttiva
Artikolu 1
Artikolu 1
Artikolu 2(1) u (2)
Artikolu 2(1) u (2)
Artikolu 2(3)
—
Artikoli 3 sa 6
Artikoli 3 sa 6
Artikolu 7
—
—
Artikolu 7
—
Artikolu 8
Artikolu 8
Artikolu 9
—
Anness I
—
Anness II

Summary:
It-traċċabilità ta’ ikel ippakkjat minn qabel
It-traċċabilità ta’ ikel ippakkjat minn qabel
SOMMARJU TAD-DOKUMENT:
Direttiva 2011/91/UE, dwar l-indikazzjonijiet jew il-marki li jidentifikaw il-lott li għalih jappartjeni oġġett tal-ikel
SOMMARJU
X’TAGĦMEL ID-DIRETTIVA?
              
—
              Din tiżgura li l-konsumaturi jkunu jistgħu jittraċċaw l-oriġini ta’ ikel ippakkjat minn qabel.
            
—
              Din teħtieġ li dan l-ikel jiġi ttikkettjat sabiex il-konsumaturi jkunu jistgħu jaraw minn liema lott ġej.
            
—
              Hija tiżgura li l-awtoritajiet tas-saħħa pubblika u tas-sikurezza tal-ikel jistgħu jidentifikaw l-oriġini u l-identità tal-ikel ippakkjat minn qabel fil-każ li dan ikun suġġett ta’ tilwima jew ikun ta’ periklu għas-saħħa tal-konsumaturi.
            
—
              Hija tistabbilixxi regoli għall-produtturi, il-manifatturi u l-ippakkjaturi sabiex jittikkettjaw dan l-ikel bl-użu ta’ sistema komuni tal-identifikazzjoni tal-lott.
PUNTI EWLENIN
Kamp ta’ applikazzjoni
Id-direttiva tapplika għall-ikel ippakkjat minn qabel kollu minbarra:
—
              prodotti agrikoli li:
              
                
                  —
                    jinsabu fi stazzjonijiet ta’ ħażna temporanji, ta’ tħejjija jew ta’ imballaġġ;
                  
—
                    huma ttrasportati lejn organizzazzjonijiet tal-produtturi, jew
                  
—
                    huma miġbura għall-ipproċessar immedjat.
—
              ikel li mhuwiex ippakkjat minn qabel meta jinbiegħ lill-konsumatur finali, jiġi ippakkjat fuq talba tax-xerrej jew ippakkjat minn qabel għall-bejgħ immedjat;
            
—
              imballaġġi jew kontenituri, li l-akbar ġenb tagħhom ikollu erja ta’ inqas minn10 ċm2;
            
—
              porzjonijiet individwali ta’ ġelat ippakkjati flimkien, fejn l-identifikazzjoni tal-lott trid tidher fuq barra tal-pakkett ikkombinat.
It-tikkettjar tal-lottijiet
—
              Kull lott irid jiġi ttikkettjat mill-produtturi, il-manifattur jew l-ippakkjatur, jew mill-ewwel bejjiegħ ibbażat fl-UE jekk huwa importat.
            
—
              L-identifikazzjoni tal-lott irid ikollha l-ittra “L” quddiemha sakemm ma tkunx tista’ tiġi identifikata b’mod ċar minn informazzjoni oħra fuq it-tikketta.
            
—
              L-informazzjoni fuq it-tikketta trid tkun faċilment viżibbli, tinqara b’mod ċar u ma titħassarx.
            
—
              Ma hemmx bżonn li jiġi indikat il-lott jekk id-data sa meta l-oġġett għandu jkun ikkunsmat tidher fuq it-tikketta.
META TAPPLIKA D-DIRETTIVA?
              
Din ilha tapplika mill-5 ta’ Jannar 2012.
TERMINI EWLENIN
* Lott: grupp ta’ unitajiet tal-bejgħ ta’ oġġett tal-ikel li għandhom kundizzjonijiet tal-produzzjoni, tal-fabbrikazzjoni jew tal-imballaġġ kważi identiċi.
ATT
            
Direttiva 2011/91/UE tal-Parlament Ewropew u tal-Kunsill tat-13 ta’ Diċembru 2011 dwar l-indikazzjonijiet jew il-marki li jidentifikaw il-lott li għalih jappartjeni oġġett tal-ikel (ĠU L 334, 16.12.2011, p. 1–5)
l-aħħar aġġornament 23.11.2015